Ġesù tassew ikun qrib tag ħna Ħalluhom it-tfal iż-żgħar jiġu għandi – Bla dubju li l-Ewwel Tqarbina, waqt li hi festa għall-Knisja, speċjalment għall-parroċċa, hija festa tat-tfal. Ħalluhom it-tfal iż-żgħar jiġu għandi , u la żżommuhomx, għax ta' min hu bħalhom hija s-Saltna tas-Smewwiet. (Mt 19, 14). Hekk hu, hija l-festa li l-ewwelnett tfakkarna li anke t-tfal huma msejjħa biex ikunu qrib Ġesù, u g]alhekk ejjew inħalluha tkun ukoll il-festa tas-sempliċità; ma nisirqulhomx din l-okkażjoni. Ħ alluni nmur għandhom – Imma l-akbar verità tal-Ewwel Tqarbina hija li Ġesù mhux biss irid li it-tfal jersqu lejh, imma li Hu stess irid jersaq lejn kull bniedem u saħansitra jsir l-għixien tagħna sa minn età tenera! Mhux ta' b'xejn li l-Papa San Piju X ried li t-tfal iż-żgħar, sa' minn età ta' madwar 7 snin, jibdew jitqarbu! X'ferħ ikun hemm fil-qlub ta' dawk it-tfal u kemm niggustawhom waqt li jersqu għat-Tqarbin! U x'ferħ akbar ikollu Ġesù, l-Aqwa Ħabib, li jkun qed jistenna dan l-appuntament bl-akbar ħerqa biex imur għandhom. Ġesù jistenniena ... nersqu nirċevuh kuljum – Kemm aħna xxurtjati li kull x'ħin nidħlu fil-knejjes tagħna nsibu lil Ġesù fit-tabernaklu ħaj fl-Ewkaristija Mqaddsa! Kemm aħna xxurtjati li, permezz tat-tqarbin fil-quddies, Ġesù jagħżel li jiġi ġewwa fina! Inħeġġeġ kemm lit-tfal u kemm lil dawk kollha responsabbli minnhom biex nersqu nirċevuH ta' spiss fit-Tqarbin imqaddes, possibilment kuljum. Ġesù jistenniena u jixtieq jiġi għandna. Imma aħna rridu nagħtuh kelma wkoll li l-imġiba tagħna tkun tajba, jiġifieri li nobdu, li nkunu sinċieri u onesti fil-kliem u l-għemil, u li ma nħallux il-ħbieb itellfuna mill-ħbiberija tagħna ma' Ġesù. Waqt li nifraħ lit-tfal kollha tal-Ewwel Tqarbina, nitlob il-barka ta' Ġesù fuqhom u fuq il-familji tagħhom u bħala parroċċa ejjew nagħmlu ħilitna biex l-entużjażmu ta' dawn l-ulied għal Ġesù iħeġġiġna biex nagħmluha aktar miegħu. Kappillan ta' Ħal Safi 29 ta' Mejju 2015
L-Ewwel Tqarbina – il-messaġġ tal-kappillan tagħna